ΓΡΑΠΤΗ ΕΡΩΤΗΣΗ P-1506/99

υποβολή: Jan Mulder (ELDR) προς την Επιτροπή

(1 Σεπτεμβρίου 1999)

Θέμα: Εφαρμογή του κανονισμού 258/97 (νέα τρόφιμα/νέα συστατικά τροφίμων)

Όπως ασφαλώς γνωρίζει η Επιτροπή, κυκλοφόρησαν προσφάτως στην αγορά στο Ηνωμένο Βασίλειο, τις Κάτω Χώρες, το Βέλγιο και την Ιρλανδία διάφορα προϊόντα με την επωνυμία «Benecol» (μεταξύ των οποίων μαργαρίνη, μιναρίνη και τυρί) με την πρόσμειξη «stanolen» για τη μείωση του επιπέδου χοληστερίνης. Οι παραγωγοί αυτών των νέων προϊόντων επικαλούνται την προηγούμενη έγκριση και εμπορία στη Φινλανδία προϊόντος μαργαρίνης στο οποίο έχουν επίσης προστεθεί «stanolen», και, ως εκ τούτου, δεν εφαρμόσθηκε ο κανονισμός 258/97(1) (νέα τρόφιμα/νέα συστατικά τροφίμων).

1. Ποιό είναι το περιεχόμενο και το εύρος της φινλανδικής εγκρίσεως του αρχικού προϊόντος μαργαρίνης Benecol, και αφορά η έγκριση ένα προϊόν ή ένα συστατικό;

2. Η σύσταση του προϊόντος το οποίο κυκλοφόρησε προσφάτως στην αγορά στις προαναφερθείσες χώρες είναι ίδια με εκείνη του προϊόντος το οποίο διατέθηκε στην φινλανδική αγορά πριν από την έναρξη ισχύος του κανονισμού 258/97;

3. Διέθετε άραγε η Επιτροπή την εν λόγω έγκριση όταν έκρινε εάν ο κανονισμός 258/97 εφαρμόζεται στο αρχικό προϊόν μαργαρίνης Benecol, δηλαδή στο συστατικό που μειώνει το επίπεδο χοληστερίνης, και ποιές πληροφορίες έχουν συμπεριληφθεί στην έγκριση αυτή;

4. Σε ποιά ποσοτικά κριτήρια πρέπει να ανταποκρίνεται η εμπορία ενός ορισμένου προϊόντος, ούτως ώστε να παραμείνει εκτός του πεδίου εφαρμογής του κανονισμού 258/97, όταν το προϊόν ή το συστατικό έχει χρησιμοποιηθεί «σε σημαντικό βαθμό» εντός της Κοινότητας για κατανάλωση από τον άνθρωπο;

5. Σε ποιά ποιοτικά κριτήρια πρέπει να ανταποκρίνεται ένα προϊόν, ούτως ώστε η εμπορία του προϊόντος αυτού, βάσει των προηγουμένων, να παραμείνει εκτός του πεδίου εφαρμογής του κανονισμού 258/97;

6. Πρέπει άραγε το προϊόν αυτό να έχει την ίδια σύσταση όπως τα προϊόντα τα οποία «σε σημαντικό βαθμό» κυκλοφορούν στο εμπόριο ή μπορεί τα συστατικά του να τροποποιηθούν και, εάν ναι, σε ποιό βαθμό;

7. Μπορεί ένα συστατικό το οποίο απαντάται στο αρχικό προϊόν να συμπεριληφθεί και σε άλλα προϊόντα χωρίς να εφαρμοσθεί ο κανονισμός 258/97;

8. Σύμφωνα με ποιά κριτήρια πρέπει να απαντηθούν τα ερωτήματα αυτά;

9. Έχει ερευνήσει η Επιτροπή κατά πόσον τα προϊόντα της μαργαρίνης, μιναρίνης και τυριού τα οποία ήδη κυκλοφορούν στην αγορά στο Ηνωμένο Βασίλειο αποκλίνουν από το αρχικό προϊόν μαργαρίνης; Εάν όχι, ποιές σχετικές πληροφορίες διαθέτει η Επιτροπή;

10. Έχει άραγε η Επιτροπή, επισήμως ή ανεπισήμως, ζητήσει να διατυπωθεί άποψη για το ερώτημα εάν τα νέα προϊόντα Benecol παραμένουν εκτός του πεδίου εφαρμογής του κανονισμού 258/97; Εάν ναι, τι αναφέρεται στη γνωμοδότηση αυτή και σε ποιά κριτήρια βασίζεται;

(1) ΕΕ L 43 της 14.2.1997, σελ. 1.

Απάντηση του κ. Liikanen εξ ονόματος της Επιτροπής

(8 Νοεμβρίου 1999)

Ο κανονισμός (ΕΚ) αριθ. 258/97 αφορά τη διάθεση, στην κοινοτική αγορά, νέων τροφίμων ή νέων συστατικών τροφίμων.

Μετά από διαβουλεύσεις με τα κράτη μέλη και βάσει πληροφοριών που διαβιβάστηκαν εκ μέρους αυτών, αποδείχτηκε ότι κανένα από τα προϊόντα που κυκλοφορούν σήμερα στην αγορά με την επωνυμία «Benecol» δεν περιέχει νέα συστατικά τροφίμων, δεδομένου ότι τα εν λόγω προϊόντα είχαν διατεθεί στην αγορά, σε σημαντικό βαθμό, πριν την έναρξη ισχύος του κανονισμού (ΕΚ) 258/97. Ως εκ τούτου, τα ως άνω προϊόντα δεν εμπίπτουν στο πεδίο εφαρμογής του εν λόγω κανονισμού.